  Туспуктэм: Григорий Фомин Наталия Сильвестрова Юкаменск ёросысь Засеково, Вылӥ Пажма, Улӥ Пажма гуртъёсын сюро таза пудолэсь узелковой дерматитэз шедьтӥзы. Ёросын нимысьтыз тупатэм югдур юнматӥзы. Со сярысь Удмуртиысь кивалтэтлэн тӧроезлэн нырысетӥ воштӥсезлэсь ужзэ быдэсъясь Ольга Абрамова «ВКонтакте» мерлыко вотэсысь бамаз ивортӥз. Чер туж паласькись но ӝог вӧлмись луэ. Ёросын 30 нуналлы карантин ялӥзы. Гуртъёсын, кытын висёнэз шедьтӥзы, возёсъёстӥ ортчозы но вань сюро таза но векчи пудоез басьтозы, бӧрысь ыштонъёсты берыктозы. Пудоез карантин интые пыртаны яке отысь поттаны, йӧлэз но сӥлез поттыны, пудолы сиён дасяны по поттыны уг яра. Али гуртъёсын уй но нунал карантин постъёс ужало. 12 сюрслэсь трос сюро таза но 1,5 сюрслэсь трос сюро векчи пудолы вакцинаци ортчытӥзы. Висись пудо-животэз быдтыны кутскизы. Пудо висён яке кулон учыръёсы Удмуртиысь ветеринарияя валтӥсь управлениее 8 (800) 222-17-16 телефон номеръя жингыртоно. Тегъёс: пудо висён карантин Юкаменск  